SL Uradni list Evropske unije L 113/44

IZVEDBENA UREDBA KOMISIJE (EU) 2015/707

z dne 30. aprila 2015

o neodobritvi izvlečka iz korenine Rheum officinale kot osnovne snovi v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 23(5) v povezavi s členom 13(2) Uredbe,

ob upoštevanju naslednjega:

(1) V skladu s členom 23(3) Uredbe (ES) št. 1107/2009 je Komisija 26. aprila 2013 prejela zahtevek inštituta Institut Technique de l'Agriculture Biologique (ITAB) za odobritev izvlečka iz korenine Rheum officinale kot osnovne snovi. Navedenemu zahtevku so bili priloženi podatki, ki so obvezni v skladu z drugim pododstavkom člena 23(3).

(2) Komisija je Evropsko agencijo za varnost hrane (v nadaljnjem besedilu: Agencija) zaprosila za znanstveno pomoč. Agencija je 12. junija 2014 (2) Komisiji predložila tehnično poročilo o zadevni snovi. Komisija je 20. marca 2015 Stalnemu odboru za rastline, živali, hrano in krmo predložila poročilo o pregledu (3) in osnutek te uredbe o neodobritvi izvlečka iz korenine Rheum officinale.

(3) Iz dokumentacije, ki jo je predložil vložnik, je razvidno, da izvleček iz korenine Rheum officinale ne izpolnjuje merila za živila, kot so opredeljena v členu 2 Uredbe (ES) št. 178/2002 Evropskega parlamenta in Sveta (4).

(4) V tehničnem poročilu so bili izraženi posebni pomisleki glede tveganja za izvajalce tretiranja, delavce, druge navzoče osebe, potrošnike in neciljne organizme.

(5) Komisija je vložnika pozvala, naj predloži pripombe k pregledu Agencije in k osnutku poročila o pregledu. Vložnik je predložil pripombe, ki so bile natančno pregledane.

(6) Vendar kljub argumentom, ki jih je predložil vložnik, pomislekov v zvezi s snovjo ni mogoče odpraviti.

(7) Zato ni bilo ugotovljeno, da so zahteve iz člena 23 Uredbe (ES) št. 1107/2009 v zvezi z vrstami uporabe, ki so bile proučene in podrobno navedene v poročilu Komisije o pregledu, izpolnjene. Zato je primerno, da se izvleček iz korenine Rheum officinale kot osnovna snov ne odobri.

(8) Ta uredba ne vpliva na predložitev ponovnega zahtevka za odobritev izvlečka iz korenine Rheum officinale kot osnovne snovi v skladu s členom 23(3) Uredbe (ES) št. 1107/2009.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Neodobritev osnovne snovi

Izvleček iz korenine Rheum officinale se ne odobri kot osnovna snov.

Člen 2

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 30. aprila 2015 Za Komisijo Predsednik Jean-Claude JUNCKER

(1) UL L 309, 24.11.2009, str. 1.

(2) Rezultat posvetovanja z državami članicami in Agencijo o uporabi osnovne snovi Rheum officinale in sklepi Agencije o obravnavanih posameznih točkah. 2014:EN-617. 31 str.

(3) http://ec.europa.eu/sanco_pesticides/public/?event=activesubstance.selection&language=EN.

(4) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).